title: Az Európai Parlament és a Tanács 938/2010/EU határozata ( 2010. október 20. ) a Moldovai Köztársaságnak nyújtandó makroszintű pénzügyi támogatásról

text:
               21.10.2010

               HU

               Az Európai Unió Hivatalos Lapja

               L 277/1

         AZ EURÓPAI PARLAMENT ÉS A TANÁCS 938/2010/EU HATÁROZATA
   (2010. október 20.)
   a Moldovai Köztársaságnak nyújtandó makroszintű pénzügyi támogatásról
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 212. cikkére,
   tekintettel az Európai Bizottság javaslatára,
   a jogalkotási aktus tervezete nemzeti parlamenteknek való továbbítását követően,
   rendes jogalkotási eljárás (1) keretében,
   mivel:

               (1)

               A Moldovai Köztársaság („Moldova”) és az Európai Unió közötti kapcsolatok az európai szomszédságpolitika keretében fejlődnek. A Közösség és Moldova2005-ben megállapodott egy európai szomszédságpolitikai cselekvési tervben, amely az EU–Moldova kapcsolatok tekintetében középtávú prioritásokat határoz meg. E kétoldalú kapcsolatok keretét az újonnan indított keleti partnerség is bővíti. 2010 januárjában az Európai Unió és Moldova tárgyalásokat kezdett egy társulási megállapodásról, amely a tervek szerint felváltja az eddigi partnerségi és együttműködési megállapodást.

               (2)

               Moldova gazdaságát jelentős mértékben sújtja a nemzetközi pénzügyi válság, amelynek következtében drámaian csökken a kibocsátás, romlik a költségvetési helyzet és növekszik a külső finanszírozási igény.

               (3)

               Moldova gazdaságának stabilizálásához és fellendítéséhez hozzájárul a Nemzetközi Valutaalap (IMF) által nyújtott pénzügyi támogatás. Az IMF és Moldova közötti finanszírozási megállapodást 2010. január 29-én hagyták jóvá.

               (4)

               Moldova a romló gazdasági helyzetre és gazdasági kilátásokra tekintettel makroszintű pénzügyi támogatást kért az Európai Uniótól.

               (5)

               Mivel Moldova 2010. és 2011. évi fizetési mérlegében továbbra is finanszírozási rés áll fenn, a makroszintű pénzügyi támogatás megfelelő válasznak tekinthető a Moldova által a gazdaság stabilizációjának a hatályos IMF-programmal összefüggő támogatására vonatkozóan benyújtott kérelemre. Ez a makroszintű pénzügyi támogatás várhatóan hozzájárul az állami költségvetés külső finanszírozási igényének csökkentéséhez is.

               (6)

               Az uniós makroszintű pénzügyi támogatásnak nem csupán kiegészítenie kell az IMF és a Világbank programjait és forrásait, hanem biztosítania kell az uniós szerepvállalás hozzáadott értékét is.

               (7)

               A Bizottságnak biztosítania kell, hogy az uniós makroszintű pénzügyi támogatás jogi szempontból és alapvetően összhangban álljon a külső fellépés és az egyéb vonatkozó uniós politikák különféle területein hozott intézkedésekkel.

               (8)

               Az uniós makroszintű pénzügyi támogatáshoz kapcsolódó konkrét céloknak erősíteniük kell a hatékonyságot, átláthatóságot és elszámoltathatóságot. A Bizottságnak rendszeresen ellenőriznie kell ezeknek a célkitűzéseknek a teljesítését.

               (9)

               Az uniós makroszintű pénzügyi támogatáshoz kapcsolódó feltételeknek tükrözniük kell az Unió Moldovával kapcsolatos politikájának alapvető elveit és céljait.

               (10)

               Az Unió ezen pénzügyi támogatáshoz kapcsolódó pénzügyi érdekeinek hatékony védelme céljából elő kell írni, hogy Moldova hozzon megfelelő intézkedéseket a támogatáshoz kapcsolódó csalás, korrupció és egyéb szabálytalanságok megelőzése és az ellenük való küzdelem vonatkozásában. A Bizottságnak rendelkeznie kell továbbá a megfelelő ellenőrzésekről és a Számvevőszéknek biztosítania kell a megfelelő vizsgálatokat.

               (11)

               Az uniós makroszintű pénzügyi támogatást képező összeg felszabadítása a költségvetési hatóság hatáskörének sérelme nélkül történik.

               (12)

               Az uniós makroszintű pénzügyi támogatást a Bizottságnak kell kezelnie. Annak biztosítására, hogy az Európai Parlament és a Gazdasági és Pénzügyi Bizottság képes legyen e határozat végrehajtásának követésére, a Bizottságnak rendszeresen tájékoztatnia kell őket a támogatással kapcsolatos fejleményekről, és rendelkezésükre kell bocsátania a vonatkozó dokumentumokat.

               (13)

               Az Európai Unió működéséről szóló szerződés 291. cikkének megfelelően a Bizottság végrehajtási hatáskörének gyakorlására vonatkozó tagállami ellenőrzési mechanizmusok szabályait és általános elveit rendes jogalkotási eljárás keretében elfogadott rendeletben előre meg kell határozni. Az új rendelet elfogadásáig továbbra is a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozatot (2) kell alkalmazni az ellenőrzéssel történő szabályozási bizottsági eljárás kivételével, amely nem alkalmazandó,

         ELFOGADTA EZT A HATÁROZATOT:
   1. cikk
   (1)   Az Unió segély formájában legfeljebb 90 millió EUR összegű makroszintű pénzügyi támogatást nyújt Moldovának az ország gazdasági stabilizációjának támogatása és az IMF hatályos programjában meghatározott, a fizetési mérleghez és a költségvetéshez kapcsolódó finanszírozási igényének enyhítése céljából.
   (2)   Az uniós makroszintű pénzügyi támogatás rendelkezésre bocsátását a Bizottság oly módon irányítja, hogy az összeegyeztethető legyen az IMF és Moldova között létrejött megállapodásokkal és megegyezésekkel, valamint az Európai Unió és Moldova közötti partnerségi és együttműködési megállapodásban és cselekvési tervben meghatározott gazdasági reform alapvető elveivel és céljaival. A Bizottság rendszeresen tájékoztatja az Európai Parlamentet és a Gazdasági és Pénzügyi Bizottságot a támogatás kezelésével kapcsolatos fejleményekről és rendelkezésükre bocsátja a vonatkozó dokumentumokat.
   (3)   Az Unió makroszintű pénzügyi támogatása a 2. cikk (1) bekezdésében említett egyetértési megállapodás hatálybalépését követő első naptól számított két és fél évig áll rendelkezésre.
   2. cikk
   (1)   A Bizottság e határozat 5. cikkének (2) bekezdésében megállapított tanácsadó bizottsági eljárásnak megfelelően felhatalmazást kap arra, hogy megállapodjon Moldova hatóságaival a teljesítésre vonatkozó időkeretet is tartalmazó egyetértési megállapodásba foglalandó, az uniós makroszintű pénzügyi támogatáshoz kapcsolódó gazdaságpolitikai feltételekről (a továbbiakban: az egyetértési megállapodás). E feltételek összeegyeztethetők az IMF és Moldova közötti megállapodásokkal vagy megegyezésekkel, valamint az EU és Moldova közötti partnerségi és együttműködési megállapodásban és cselekvési tervben meghatározott gazdasági reform alapvető elveivel és céljaival. Ezen elvek és célkitűzések a támogatás hatékonyságának, átláthatóságának és elszámoltathatóságának fokozására irányulnak, különösen Moldova államháztartásának irányítási rendszerei tekintetében. A Bizottság rendszeresen nyomon követi az említett célkitűzések teljesítése tekintetében elért előrelépést. A támogatás részletes pénzügyi feltételeit a Bizottság és Moldova hatóságai között kötendő, a segélyről szóló megállapodásban kell meghatározni.
   (2)   Az uniós makroszintű pénzügyi támogatás végrehajtása során a Bizottság felügyeli a támogatás tekintetében alkalmazandó moldovai pénzügyi megállapodások, igazgatási eljárások és külső és belső ellenőrzési mechanizmusok megbízhatóságát, valamint a megállapodás szerinti időkeret tiszteletben tartását.
   (3)   A Bizottság rendszeres időközönként meggyőződik arról, hogy Moldova gazdaságpolitikája összhangban van-e az uniós makroszintű pénzügyi támogatás célkitűzéseivel, és hogy kellőképpen teljesülnek-e a megállapodás szerinti gazdaságpolitikai feltételek. Ennek során a Bizottság szorosan együttműködik az IMF-fel és a Világbankkal, és szükség esetén a Gazdasági és Pénzügyi Bizottsággal.
   3. cikk
   (1)   Az uniós makroszintű pénzügyi támogatás keretében a Bizottság a segélyt nem kevesebb, mint három részletben bocsátja Moldova rendelkezésére a (2) bekezdésben meghatározott feltételektől függően. Az egyes részletek nagyságát az egyetértési megállapodásban határozzák meg.
   (2)   A Bizottság az egyetértési megállapodásban meghatározott gazdaságpolitikai feltételek megfelelő végrehajtásától függően dönt a részletek felszabadításáról. A második és a további részlet vagy részletek folyósítására legkorábban három hónappal az előző részlet felszabadítása után kerülhet sor.
   (3)   Az uniós pénzeszközöket a Moldovai Nemzeti Bank részére kell kifizetni. Az egyetértési megállapodásban meghatározandó előírásoktól – többek között a fennmaradó költségvetési finanszírozási igény megerősítésétől – függően az uniós pénzeszközöket a moldovai államkincstár, mint végső kedvezményezett számára lehet átutalni.
   4. cikk
   Az európai uniós makroszintű pénzügyi támogatás végrehajtása az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelettel (3) és végrehajtási szabályaival (4) összhangban történik. A Moldovai Köztársaság hatóságaival kötendő egyetértési megállapodás és a segélyről szóló megállapodás rendelkezik a Moldova által végrehajtandó konkrét intézkedésekről az e támogatást érintő csalás, korrupció és egyéb szabálytalanságok megelőzését és az ellenük való küzdelmet illetően. Az uniós pénzeszközök kezelése és folyósítása átláthatóságának növelése érdekében az egyetértési megállapodás és a segélyről szóló megállapodás előírja a Bizottság, ideértve az Európai Csalás Elleni Hivatal (OLAF) által végzett ellenőrzést, beleértve a helyszíni ellenőrzéseket és vizsgálatokat is. A megállapodások ellenőrzéseket is előírnak, ideértve adott esetben a Számvevőszék által végzett, helyszínen végrehajtott ellenőrzéseket is.
   5. cikk
   (1)   A Bizottságot egy bizottság segíti.
   (2)   Az e bekezdésre történő hivatkozáskor az 1999/468/EK határozat 3. és 7. cikkét kell alkalmazni, 8. cikkének rendelkezéseire is figyelemmel.
   6. cikk
   (1)   A Bizottság minden év augusztus 31-ig e határozat előző évi végrehajtásáról szóló jelentést nyújt be az Európai Parlamentnek és a Tanácsnak, amely tartalmazza többek között a végrehajtás értékelését. A jelentés megvilágítja az egyetértési megállapodásban meghatározott szakpolitikai feltételek, Moldova aktuális gazdasági és költségvetési eredményei, valamint a támogatás részleteinek felszabadításáról szóló bizottsági határozat közötti összefüggést.
   (2)   A Bizottság az 1. cikk (3) bekezdésében említett rendelkezésre állási időszak végétől számított két éven belül utólagos értékelési jelentést nyújt be az Európai Parlamentnek és a Tanácsnak.
   7. cikk
   Ez a határozat az Európai Unió Hivatalos Lapjában való kihirdetését követő napon lép hatályba.

      Kelt Strasbourgban, 2010. október 20-án.

            az Európai Parlament részéről

            az elnök

         J. BUZEK

            a Tanács részéről

            az elnök

         O. CHASTEL

      (1)  Az Európai Parlament 2010. szeptember 7-i álláspontja (a Hivatalos Lapban még nem tették közzé) és a Tanács 2010. október 11-i határozata.

      (2)  HL L 184., 1999.7.17., 23. o.

      (3)  HL L 248., 2002.9.16., 1. o.

      (4)  A Bizottság 2342/2002/EK, Euratom rendelete (2002. december 23.) az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet végrehajtására vonatkozó részletes szabályok megállapításáról (HL L 357., 2002.12.31., 1. o.).


title: A Tanács (EU) 2016/543 végrehajtási határozata (2016. február 15.) Görögország kiigazítási programjának jóváhagyásáról (2015/1182)

text:
               7.4.2016

               HU

               Az Európai Unió Hivatalos Lapja

               L 91/26

         A TANÁCS (EU) 2016/543 VÉGREHAJTÁSI HATÁROZATA
   (2016. február 15.)
   Görögország kiigazítási programjának jóváhagyásáról (2015/1182) (1)

   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a pénzügyi stabilitásuk tekintetében súlyos nehézségekkel küzdő vagy súlyos nehézségek által fenyegetett euroövezeti tagállamok gazdasági és költségvetési felügyeletének megerősítéséről szóló, 2013. május 21-i 472/2013/EU európai parlamenti és tanácsi rendeletre (2) és különösen annak 7. cikke (2) bekezdésére,
   tekintettel az Európai Bizottság javaslatára,
   mivel:

               (1)

               A 472/2013/EU rendelet meghatározza a többek között az európai pénzügyi stabilizációs mechanizmus (EFSM) keretében pénzügyi támogatásban részesülő tagállamok makrogazdasági kiigazítási programjainak jóváhagyására vonatkozó szabályokat. Ezeket a szabályokat az EFSM létrehozásáról szóló 407/2010/EU tanácsi rendelet (3) előírásainak megfelelően kell megállapítani.

               (2)

               A Görögországnak nyújtandó rövid távú uniós pénzügyi támogatásról szóló (EU) 2016/542 tanácsi végrehajtási határozat (4) alapján az EFSM keretében pénzügyi támogatás nyújtására került sor Görögország részére.

               (3)

               A következetesség érdekében Görögország makrogazdasági kiigazítási programjának a 472/2013/EU rendelet szerinti jóváhagyását az (EU) 2016/542 végrehajtási határozat vonatkozó rendelkezéseire való hivatkozással kell megtenni,

         ELFOGADTA EZT A HATÁROZATOT:
   1. cikk
   A Tanács ezúton jóváhagyja az (EU) 2016/542 végrehajtási határozat 3. cikkének (3) bekezdésében meghatározott, Görögország által kiigazítási programja részeként meghozandó intézkedéseket.
   2. cikk
   Ez a határozat a róla való értesítés napján lép hatályba
   3. cikk
   E határozat címzettje a Görög Köztársaság.
   4. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2016. február 15-én.

            a Tanács részéről

            az elnök

         M.H.P. VAN DAM

      (1)  Ezt az aktust eredetileg csak angol nyelven fogadták el és a HL L 192., 2015.7.18-i lapszám 19. oldalán hirdették ki.

      (2)  HL L 140., 2013.5.27., 1. o.

      (3)  A Tanács 407/2010/EU rendelete (2010. május 11.) európai pénzügyi stabilizációs mechanizmus létrehozásáról (HL L 118., 2010.5.12., 1. o.).

      (4)  Lásd e Hivatalos Lap 22. oldalát.


title: 2014/495/Euratom: A Tanács határozata ( 2014. június 16. ) az egyrészről az Európai Unió, az Európai Atomenergia-közösség és tagállamaik, másrészről Grúzia között létrejött társulási megállapodásnak az Európai Atomenergia-közösség nevében az Európai Bizottság által történő megkötésének jóváhagyásáról

text:
               30.8.2014

               HU

               Az Európai Unió Hivatalos Lapja

               L 261/744

         A TANÁCS HATÁROZATA
   (2014. június 16.)
   az egyrészről az Európai Unió, az Európai Atomenergia-közösség és tagállamaik, másrészről Grúzia között létrejött társulási megállapodásnak az Európai Atomenergia-közösség nevében az Európai Bizottság által történő megkötésének jóváhagyásáról
   (2014/495/Euratom)
   AZ EURÓPAI UNIÓ TANÁCSA,
   tekintettel az Európai Atomenergia-közösséget létrehozó szerződésre és különösen annak 101. cikke második bekezdésére,
   tekintettel az Európai Bizottság ajánlására,
   mivel:

               (1)

               2010. május 10-én a Tanács felhatalmazta a Bizottságot, hogy tárgyalásokat kezdjen Grúziával a partnerségi és együttműködési megállapodást (1) felváltó, az Unió és Grúzia közötti új megállapodás megkötése céljából.

               (2)

               Figyelembe véve a Felek közötti szoros történelmi köteléket és a fokozatosan elmélyülő kapcsolatokat, valamint azon szándékukat, hogy ambiciózus és innovatív módon megerősítsék és kiterjesszék kapcsolataikat, az egyrészről az Európai Unió, az Európai Atomenergia-közösség és tagállamaik, másrészről Grúzia közötti társulási megállapodásra (a továbbiakban: a megállapodás) irányuló tárgyalások a megállapodás 2013. november 29-i parafálásával sikeresen lezárultak.

               (3)

               2014. március 10-én a Bizottság azt javasolta a Tanácsnak, hogy a megállapodást az Unió nevében írja alá, és a megállapodás 431. cikkének megfelelően egy későbbi időpontban történő megkötéséig azt részben ideiglenesen alkalmazza.

               (4)

               A megállapodás, nevezetesen annak 298. cikke k) pontjában felsoroltak kiterjednek az Európai Atomenergia-közösség hatálya alá eső kérdésekre is.

               (5)

               Ezért az Euratom-Szerződés hatálya alá tartozó kérdéseket illetően az Európai Atomenergia-közösség nevében is meg kell kötni a megállapodást.

               (6)

               A megállapodás aláírása és megkötése eltérő eljárás tárgyát képezi az Európai Unióról szóló szerződés és az Európai Unió működéséről szóló szerződés hatálya alá eső kérdésekhez képest.

               (7)

               Az Euratom-Szerződés 102. cikke szerint a megállapodás addig nem léphet hatályba az Európai Atomenergia-közösség vonatkozásában, amíg a tagállamok nem értesítették a Bizottságot arról, hogy a megállapodás a kapcsolódó nemzeti jogszabályaik rendelkezéseivel összhangban alkalmazandóvá vált.

               (8)

               A megállapodásnak a Bizottság általi, az Európai Atomenergia-közösség nevében történő megkötését ezért jóvá kell hagyni,

         ELFOGADTA EZT A HATÁROZATOT:
   1. cikk
   Jóváhagyásra kerül az egyrészről az Európai Unió, az Európai Atomenergia-közösség és tagállamaik, másrészről Grúzia közötti társulási megállapodás Európai Atomenergia-közösség nevében történő Európai Bizottság általi megkötése (2).
   2. cikk
   Ez a határozat az elfogadását követő napon lép hatályba.

      Kelt Luxembourgban, 2014. június 16-án.

            a Tanács részéről

            az elnök

         G. KARASMANIS

      (1)  Az egyrészről az Európai Közösségek és tagállamai, valamint másrészről Grúzia között létrejött partnerségi és együttműködési megállapodás (HL L 205., 1999.8.4., 3. o.).

      (2)  A megállapodás szövegét az egyrészről az Európai Unió, az Európai Atomenergia-közösség és tagállamaik, másrészről Grúzia közötti társulási megállapodásnak az Európai Unió nevében történő aláírásáról és ideiglenes alkalmazásáról szóló határozathoz csatolták (lásd e Hivatalos Lap 1 oldalát).